## Odluka o uspostavi Hrvatskog okvira za interoperabilnost

### NN 84/2010 (7.7.2010.), Odluka o uspostavi Hrvatskog okvira za interoperabilnost

VLADA REPUBLIKE HRVATSKE

2387

Na temelju članka 23. stavka 3. i članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004 i 77/2009), Vlada Republike Hrvatske je na sjednici održanoj 24. lipnja 2010. godine donijela

ODLUKU

O USPOSTAVI HRVATSKOG OKVIRA ZA INTEROPERABILNOST

I.

Uspostavlja se Hrvatski okvir za interoperabilnost (u daljnjem tekstu: HROI), sukladno Odrednicama Hrvatskog okvira za interoperabilnost (u daljnjem tekstu: Odrednice).

II.

U svrhu strateškog upravljanja uspostavom interoperabilnosti tijela državne uprave osniva se Vijeće za informatizaciju državne uprave (u daljnjem tekstu: Vijeće), kao stručno i savjetodavno tijelo Vlade Republike Hrvatske.

Zadaće Vijeća:

– usvajanje godišnjih prijedloga planova provedbe mjera za uspostavljanje HROI-a,

– praćenje i evaluacija rada nadležnih tijela u području interoperabilnosti,

– priprema godišnjih izvješća o provedbi godišnjih planova za uspostavljanje HROI-a, koje na usvajanje podnosi Vladi Republike Hrvatske,

– odobravanje promjene Kataloga važećih dokumenata interoperabilnosti i servisa podrške HROI-a,

– odobravanje prijedloga strateških, planskih i provedbenih dokumenata HROI-a,

– usvajanje standarda načina planiranja i provedbe projekata primjene informacijskih i komunikacijskih tehnologija u tijelima državne uprave u skladu s Odrednicama,

– strateško upravljanje sustavom Središnjeg državnog portala – Moja uprava i novih funkcionalnosti,

– podizanje javne svijesti o HROI-u i mogućnostima korištenja elektroničkih javnih usluga tijela državne uprave.

Sudjelovanje u radu i odluke Vijeća obvezuju sva središnja tijela državne uprave.

U provedbi svojih zadaća Vijeće može osnivati svoje stalne i povremene radne skupine.

Vijeće jednom godišnje podnosi Vladi Republike Hrvatske izvješće o svome radu.

III.

Vijeće čine:

– državni tajnik Središnjeg državnog ureda za e-Hrvatsku, predsjednik Vijeća,

– predstavnici (na razini dužnosnika) središnjih tijela državne uprave, članovi Vijeća.

Predsjednika Vijeća imenuje Vlada Republike Hrvatske.

Članove Vijeća imenuju čelnici tijela koje predstavljaju.

U rad Vijeća mogu se, po potrebi, uključiti i drugi stručnjaci, o čemu odlučuje Vijeće.

Predsjednik Vijeća saziva sjednice Vijeća.

Vijeće se sastaje najmanje jednom u tri mjeseca.

Vijeće donosi Poslovnik o svome radu. Poslovnikom se uređuju rad Vijeća (priprema i način sazivanja sjednice, tijek sjednice i način odlučivanja) i radnih skupina Vijeća, te druga pitanja iz djelokruga rada Vijeća.

IV.

U svrhu operativnog upravljanja uspostavom interoperabilnosti tijela državne uprave osniva se Koordinacija za informatizaciju tijela državne uprave (u daljnjem tekstu: Koordinacija).

Koordinacija ima zadaću:

– pripremati nacrte i prijedloge dokumenata koje usvaja i utvrđuje Vijeće,

– usuglasiti prijedloge planskih i provedbenih dokumenata,

– aktivno sudjelovati u provedbi planiranih aktivnosti sa svrhom uspostave, pružanja i održavanja HROI-a,

– koordinirati primjenu i provedbu HROI-a između dionika te unutar vlastitih organizacija,

– koordinirati aktivnosti i projekte tijela državne uprave u području interoperabilnosti,

– predlagati pripremu novih tema, sadržaja i funkcionalnosti na portalu Moja uprava,

– prikupljati i konsolidirati godišnje izvještaje o radu nadležnih tijela u području interoperabilnosti.

V.

Koordinaciju čine:

– predstavnik Središnjeg državnog ureda za e-Hrvatsku, predsjednik Koordinacije,

– predstavnici (na razini rukovodećeg državnog službenika) središnjih tijela državne uprave, članovi Koordinacije.

U rad Koordinacije mogu se, po potrebi, uključiti i drugi stručnjaci, o čemu odlučuje Koordinacija.

Koordinacija se sastaje najmanje jednom mjesečno.

Koordinacija podnosi izvješće o svome radu Vijeću najmanje četiri puta godišnje.

VI.

Vijeće i Koordinacija imaju tajnicu/tajnika. Dužnost tajnice/tajnika Vijeća i Koordinacije obnaša državni službenik u Središnjem državnom uredu za e-Hrvatsku.

Stručne i administrativne poslove za Vijeće i Koordinaciju obavlja Središnji državni ured za e-Hrvatsku.

Sredstva za rad Vijeća i Koordinacije osiguravaju se iz sredstava državnog proračuna Republike Hrvatske, u razdjelu Središnjeg državnog ureda za e-Hrvatsku.

VII.

Zadužuju se nadležna tijela da u roku od sedam (7) dana Središnjem državnom uredu za e-Hrvatsku dostave imenovanja sukladno točkama III. i V. ove Odluke.

Zadužuju se nadležna tijela da po nastupanju svake promjene dostave Središnjem državnom uredu za e-Hrvatsku novo imenovanje.

Zadužuje se Središnji državni ured za e-Hrvatsku da sazove prvu sjednicu Vijeća u roku petnaest (15) dana od dana donošenja ove Odluke.

VIII.

Stupanjem na snagu ove Odluke prestaje važiti Odluka o uspostavljanju i upravljanju sustavom Središnjeg državnog portala, klase: 650-05/07-01/04, urbroja: 5030108-07-1, od 28. ožujka 2007. godine.

IX.

Ova Odluka stupa na snagu danom objave u »Narodnim novinama«.

Klasa: 650-05/10-01/09

Urbroj: 5030106-10-3

Zagreb, 24. lipnja 2010.

Predsjednica
Jadranka Kosor, dipl. iur., v. r.

Odluka, NN 84/2010-2387